KOMISIJOS SPRENDIMAS
2008 m. spalio 30 d.
iš dalies keičiantis Sprendimo 2007/453/EB, nustatančio valstybių narių ar trečiųjų šalių ar jų regionų būklę, atsižvelgiant į GSE pagal jų GSE riziką, priedą
(pranešta dokumentu Nr. C(2008) 6274)
(Tekstas svarbus EEE)
(2008/829/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 5 straipsnio 2 dalies trečią pastraipą ir 5 straipsnio 3 dalį,
kadangi:
(1)
Reglamentu (EB) Nr. 999/2001 nustatytos gyvūnų užkrečiamųjų spongiforminių encefalopatijų (USE) prevencijos, kontrolės ir likvidavimo taisyklės. Jos taikomos gyvų gyvūnų auginimui ir gyvūninės kilmės produktų gamybai ir jų pateikimui rinkai. Tuo tikslu turi būti nustatyta valstybių narių ar trečiųjų šalių ar jų regionų (toliau - šalys ar regionai) būklė, atsižvelgiant į galvijų spongiforminę encefalopatiją (GSE), susiskirstant jas į tris kategorijas pagal GSE keliamą riziką, kaip antai, nedidelė GSE rizika, kontroliuojama GSE rizika ir nenustatyta GSE rizika.
(2)
2007 m. birželio 29 d. Komisijos sprendimo 2007/453/EB, nustatančio valstybių narių ar trečiųjų šalių ar jų regionų būklę, atsižvelgiant į GSE pagal jų GSE riziką (2), priede šalys ar regionai suskirstyti pagal GSE riziką.
(3)
Kol bus priimta galutinė išvada dėl valstybių narių GSE rizikos, Sprendimu 2007/453/EB valstybės narės buvo laikinai pripažintos šalimis, kuriose GSE rizika yra kontroliuojama. 2008 m. gegužės mėn. TEB bendrojoje sesijoje buvo priimta su įvairių šalių būkle atsižvelgiant į GSE susijusi rezoliucija. Todėl sprendimo 2007/453/EB priedas turėtų būti suderintas su TEB rezoliucijos rekomendacijomis. Kol bus priimta galutinė išvada dėl valstybių narių GSE rizikos ir atsižvelgiant į suderintas griežtas Bendrijos viduje taikomas apsaugos nuo GSE priemones, valstybės narės turėtų likti laikinai pripažintos šalimis, kuriose GSE rizika yra kontroliuojama.
(4)
Todėl Sprendimą 2007/453/EB reikėtų atitinkamai iš dalies pakeisti.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2007/453/EB priedas pakeičiamas šio sprendimo priedo tekstu.
2 straipsnis
Šis sprendimas įsigalioja 2008 m. gruodžio 1 d.
Šis sprendimas skirtas valstybėms narėms.
Priimta Briuselyje, 2008 m. spalio 30 d.